KIRJALLINEN KYSYMYS E-1123/00

esittäjä(t): Bart Staes (Verts/ALE) komissiolle

(11. huhtikuuta 2000)

Aihe: Valkoinen kirja elintarvikkeiden turvallisuudesta ja Euroopan elintarvikeviranomainen

Tammikuussa 2000 ilmestyi valkoinen kirja elintarvikkeiden turvallisuudesta KOM(1999) 719 lopull. Luvussa 4 käsitellään Eurooppalaisen elintarvikeviranomaisen (EEV) perustamista. Luku 5 koskee elintarvikelainsäädäntöä.

Komissio aikoo soveltaa ennalta varautumisen periaatetta kokonaisuudessaan ja ottaa huomioon myös muita terveyden suojeluun ja elintarvikekaupan rehtien käytänteiden edistämiseen liittyviä oikeutettuja tekijöitä (kohdat 14 ja 15).

1. Mitä takuita komissiolla on sille, että kaikki asianomaiset tulkitsevat ennalta varautumisen periaatetta samalla tavalla.

2. Miten komissio aikoo määritellä, että muut tekijät ovat oikeutettuja tekijöitä terveyden suojelussa ja kaupan rehtien käytänteiden edistämisessä? Mitä tekijöitä komissio käytännössä tarkoittaa? Saisimmeko niistä esimerkkejä?

3. Miten komissio aikoo estää päätöksenteon avoimuuden vähentymisen näiden oikeutettujen tekijöiden johdosta?

David Byrnen komission puolesta antama vastaus

(9. kesäkuuta 2000)

Elintarvikkeiden turvallisuudesta annetun valkoisen kirjan jälkeen komissio on hyväksynyt tiedonannon ennalta varautumisen periaatteesta. Tiedonannon tavoitteena on nimenomaan edistää yhdenmukaista käsitystä periaatteesta ja sen soveltamisesta. Tiedonanto on tarkasteltavana yhteisön toimielimissä ja Codex Alimentariuksessa, jossa yhteisö pyrkii pääsemään yhteisymmärrykseen kyseisen kansainvälisen järjestön muiden jäsenten kanssa ennalta varautumisen periaatteen soveltamisesta elintarvikkeiden standardointiin. Keskustelu mahdollisuudesta ottaa päätöksentekoprosessissa huomioon muita oikeutettuja tekijöitä on myös peräisin Codex Alimentariuksesta, jonka menettelyohjekirjassa asia mainitaan, ilman että muita oikeutettuja tekijöitä olisi täsmennetty. Asiasta on käynnissä merkittävä keskustelu, jossa

komissio puolustaa käsitteen laajaa tulkintaa sen mukaan käsite kattaisi myös eettiset ja taloudelliset kysymykset, terveyden, eläinten hyvinvoinnin ja ympäristön. Toiset tahot sen sijaan haluavat rajoittaa muut tekijät hyviin eläinlääkintä- ja maatalouskäytäntöihin sekä näytteenotto- ja analyysimenetelmiin. Keskustelun merkitys on korostunut naudan somatotropiinin käytön yhteydessä. Komissio on kieltänyt naudan somatotropiinin käytön, koska se aiheuttaa haittaa lypsylehmien terveydelle ja hyvinvoinnille. Yhteisö vastustaa, että Codex Alimentarius hyväksyisi kyseisen hormonin, ja vetoaa muun muassa muihin oikeutettuihin tekijöihin.

Päätöksentekoprosessin avoimuus ei rajoitu pelkästään lainsäätäjän käyttämään tieteelliseen perustaan. On toki erittäin tärkeää, että kuluttajille tiedotetaan selvästi ja ymmärrettävästi päätöksen perustana olevista tieteellisistä lausunnoista. Mutta päättäjien on myös esitettävä selkeästi muut huomioon otetut näkökohdat, erityisesti arviot eri riskinhallintavaihtoehtojen eduista ja haitoista yhteiskunnalle aiheutuneina kokonaiskustannuksina, ja tehty ratkaisu on perusteltava tyhjentävästi. Joka tapauksessa yhteisöjen tuomioistuin on useamman kerran todennut, että ihmisten terveyden suojeluun liittyvien näkökohtien on mentävä taloudellisten näkökohtien edelle.